37. schôdza NR SR - 7.deň - B. popoludní
Dátum: 2014-09-18
Poslanec: Zajac, Pavol (KDH)
Druh vystúpenia: Vystúpenie v rozprave

53. Vážená pani podpredsedníčka, vážené dámy a páni, vystupujem k odpovedi č. 24 na moju interpeláciu na premiéra vlády Slovenskej republiky pána Roberta Fica. Siedmeho júla tohto roku som interpeloval pána Roberta Fica v súvislosti s kauzu nákupu motorových obrnených vozidiel pre českú vládu, vozidiel Pandur v objeme 14,5 mld. českých korún. Poviete si, čo má kauza nákupu vozidiel pre českú armádu spojená, spojené so Slovenskom, s Národnou radou, s premiérom Robertom Ficom. Dámy a páni, v Čechách je pre možné podozrenie úplatku pri tomto nákupe vyšetrovaný lobista Marek Dalík. Prebieha tam súd a možný úplatok, o ktorom, za ktorý je súdený, je v objeme 18 mil. eur. Spojenie so Slovenskom je také, že vo svojej výpovedi pred súdom povedal Marek Dalík, poradca bývalého premiéra Topolánka, asi toto: Marek Dalík na súde potvrdil že kauza nákupu Pandurov sa začala na neoficiálnej schôdzke, kde bol iba on, teda pán Dalík, premiér Topolánek a premiér Fico s pánom Výbohom. Podobných stretnutí bolo podľa Dalíka viacero. Pána Výboha podľa vyjadrení pána premiéra, pán premiér považuje pána Výboha za svojho osobného priateľa. Pán Výboh, aj keď vypovedal na súde v tejto kauze, potvrdil, že bol na tomto stretnutí. Vypovedal o tom, že o žiadnom úplatku nepočul. Preto som sa ja v júli tohto roku pýtal pána premiéra, ako často sa stretáva so zástupcami lobistických a záujmových skupín, či sa s nimi stretáva oficiálne alebo tajne, či tieto kontakty nepredstavujú bezpečnostné riziko pre Slovenskú republiku, a ako často sa stretáva so zástupcami zbrojárskych firiem a lobistov. Odpoveď pána premiéra ma prekvapila. Na úvod táto odpoveď ma prekvapila preto, lebo pán Robert Fico alebo ten, kto mu pripravoval túto odpoveď, mi napísal, že moja interpelácia nespĺňa náležitosti kladené na interpeláciu podľa, na základe rokovacieho poriadku Národnej rady Slovenskej republiky. Nuž keď moja interpelácia nespĺňa tieto podmienky, tak by som bol veľmi rád, aby mi to aj napísali, v ktorých bodoch, v ktorých paragrafoch nespĺňa moja interpelácia. Inak musím považovať takúto odpoveď za pohŕdanie Národnou radou, občanmi Slovenskej republiky, ktorých tu zastupujeme. Národná rada je kontrolným orgánom voči vláde. Ale odpoveď na moju interpeláciu predsa len pokračuje a odpoveďou je to, že súčasťou zahraničných ciest a delegácií pána premiéra bývajú aj podnikatelia z rôznych sfér, ktorí sa zúčastňujú na obchodných rokovaniach, vytvárajú nové obchodné vzťahy s inými zahraničnými subjektmi. V odpovedi sa píše, že tieto rokovania prebiehajú spravidla nezávisle. To znamená, pán premiér, ministri, rokujú osobitne a firmy rokujú osobitne. Nuž, tu sa to nezhoduje s výpoveďou lobistu pána Dalíka, ktorý hovorí o tom, že rokovali spoločne pán Výboh, pán Fico, pán Topolánek a pán Dalík. Podotýkam znova, že sa rokovalo o zákazke za 14,5 mld. českých korún, pri ktorých je podozrenie a obvinenie, dokonca súd s jedným z prítomných na tomto stretnutí, pánom Dalíkom, vo výške 18 mil. eur. Dámy a páni, prebehlo niekoľko mesiacov a v médiách sa znova objavila informácia o tom, že, teda bola aj predtým informácia, že aj rakúske štátne orgány vyšetrujú túto kauzu, pretože v tejto kauze tie obrnené vozidlá dodávala rakúska firma Steyr, a rakúske orgány vyšetrujú takisto podozrenie z korupcie. V tejto kauze vypovedal vysoký manažér firmy Steyr pán Kaupmann, ktorý vypovedal, a budem citovať: "Musíme si rokovania s pánom Výbohom predstaviť tak, že on predložil požiadavku trikrát 6 mil., potom vstal a odišiel". Vypovedal pán Kaupmann pre potreby česko-rakúskeho vyšetrovacieho tímu. Dámy a páni, ja som svojou interpeláciou sa nestaval do polohy vyšetrovateľa, ani sudcu. Na to sú iné orgány. Keď to vyšetrujú v Česku, nech to vyšetria v Rakúsku. Ja dôverujem rakúskym vyšetrovacím orgánom. Veľmi dobre ale chápem, že korupcia, ktorá, alebo úplatok, ktorý je vypýtaný medzi štyrmi očami, keď zúčastnení musia mobily nechať v aute, sa veľmi ťažko dokazuje aj v Rakúsku, nielen na Slovensku. Mimochodom, pán Kaupmann, ten to vypýtanie si tohto úplatku vtedy nahlásil na americkom veľvyslanectve v Rakúsku, lebo firma Steyr patrí pod americký koncern. Ale naozaj mojou úlohou nie je vynášať tu rozsudky. Len poukazujem na verejne dostupné informácie, ktoré naznačujú korupciu veľmi blízku premiérovi Robertovi Ficovi. Dámy a páni, podľa môjho názoru použijem slová Roberta Fica, ale naňho samého teraz, podľa môjho názoru, korupcia nikdy nebola tak blízko k premiérovi Robertovi Ficovi ako v tomto prípade. Takže verím tomu, že rakúske štátne orgány, české tieto kauzy dotiahnu do konca. V iných krajinách vyspelých demokraciách v oveľa menších prípadoch podozrenia, klientelizmu a korupcie je politická kultúra na takej úrovni, že minister, premiér alebo iný štátny zamestnanec musí okamžite abdikovať. Na Slovensku túto kultúru ešte veľmi nemáme zaužívanú. Napadá ma nedávny prípad, ale aj zo susedného Poľska, ktoré ako sa nepovažuje za dlhoročnú demokraciu. Naozaj si prešli traumou komunistického režimu, ako aj my, ale bol tam zverejnená nahrávka telefonátu medzi ministrom financií tuším a šéfom Národnej banky. Určitá forma nátlaku, ovplyvňovania, médiá to teda prezentovali a minister musí odstúpiť. Je vládna kríza kvôli tomu. Na Slovensku sa nič nedeje. Preto budem s napätím - tak ako aj občania, ako aj médiá - čakať, ako táto kauza dopadne. Chcem, aby sa o tejto odpovedi hlasovalo ako o tom, že som nespokojný s touto odpoveďou, ale na záver mi ešte dovoľte povedať, že aj táto kauza poukazuje na to, ako nám veľmi na Slovensku chýba zákon o lobingu. Áno, takýto zákon KDH predložilo na túto schôdzu. Zákon o lobingu, aby tí, čo chcú byť lobistami, chcú niečo vybaviť u politikov, u poslancov, u ministrov, aby museli byť evidovaní. A na druhej strane, aby ministri, poslanci, premiér, ďalší štátni úradníci mali za povinnosť takéto stretnutia nahlásiť. A ak nie, aby boli takto verejne pranierovaní. Aby sme vedeli, či premiér Fico sa stretol so šéfom Penty s Haščákom na Vazovovej ulici alebo či bol na stretnutí s lobistom Dalíkom, s lobistom Výbohom. Preto takýto zákon o lobingu KDH znova predloží a ja predpokladám, že bude prijatý. Ďakujem za pozornosť.